НыбжьыкIэхэр наркотикхэм ащыухъумэгъэнхэр | АДЫГЭ ДУНАЙ | АДЫГЭ ДУНАЙ | АиФ Адыгея\nНаркотикхэр хэбзэнчъэу амыгъэзекIонхэмкIэ Комиссием зичэзыу зэхэсыгъоу тыгъуасэ иIагъэм тхьамэтагъор щызэрихьагъ Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат.\nНаркотикхэр хэбзэнчъэу амыгъэзекIонхэм, ащ епхыгъэ бзэджэшIагъэхэм япчъагъэ нахь макIэ шIыгъэным апае мы илъэсым хэбзэухъумэкIо къулыкъухэм Iофэу ашIагъэм къытегущыIагъ АР-м хэгъэгу кIоцI IофхэмкIэ иминистрэ ипшъэрылъхэр зыгъэцэкIэрэ БрантIэ Мурадин. 2016-рэ илъэсым наркотикхэм япхыгъэ бзэджэшIэгъэ 224-рэ республикэм щызэрахьагъэу къыхагъэщыгъ. Iофи 174-рэ зэхафыгъ ыкIи хьыкумым IэкIагъэхьагъэх.\nБзэджашIэхэм наркотик грамм 28439-рэ къапкъырахыгъ. БзэджэшIагъэ зезыхьэгъэ нэбгыри 158-мэ уголовнэ пшъэдэкIыжь арагъэхьыгъ. ГумэкIыгъо шъхьаIэу къэуцухэрэм ащыщ бзэджашIэхэм Интернетым иамалхэр къызфагъэфедэзэ наркотикхэр зэращэрэр. Ахэр къэубытыгъэнхэр къинми, хэбзэухъумакIохэм оперативнэ Iофтхьабзэхэр зэхащэх, хэбзэгъэуцугъэр зыукъохэрэр гъэунэфыгъэнхэм ыуж итых.\nБлэкIыгъэ илъэсым мыщ фэдэ зэхэщэгъэ бзэджэшIэ купым хэтыгъэ нэбгыри 7 къаубытыгъэх. КъыткIэхъухьэрэ лIэужхэр мы тхьамыкIагъом щыухъумэгъэнхэм, ны-тыхэм Iоф адэшIэгъэным фытегъэпсыхьэгъэ пэшIорыгъэшъ Iофтхьабзэхэр зэхэщэгъэнхэм, ведомствэ зэфэшъхьафхэм язэпхыныгъэ джыри нахь гъэпытэгъэным мэхьанэшхо яIэу министрэм ипшъэрылъхэр зыгъэцакIэрэм ылъытагъ. Наркоманхэм реабилитацие акIунымкIэ ыкIи ахэр щыIэныгъэм хэгъэгъозэжьыгъэнхэмкIэ пшъэрылъхэр гъэцэкIагъэхэ зэрэхъурэм къытегущыIагъ министрэу Мырзэ Джанбэч. Джащ фэдэу наркотикхэр хэбзэнчъэу амыгъэзекIонхэмкIэ блэкIыгъэ илъэсым Iофэу ашIагъэм изэфэхьысыжьхэр къашIыгъэх къалэу Мыекъуапэрэ Теуцожь районымрэ яадминистрациехэм япащэхэу Александр Наролинымрэ Хьачмамыкъу Азэматрэ.\n— Наркотикхэм алъэныкъокIэ Iофхэр нахь зыщыдэй, зыщыхьылъэ районхэм хэбзэухъумакIохэми, нэмыкI къулыкъухэми анаIэ атырагъэтын, пэшIорыгъэшъ Iофтхьабзэу зэхатщэхэрэр зэрифэшъуашэу дгъэцэкIэнхэм тыпылъын фае. Республикэ наркодиспансерым ипшъэрылъхэр зэрэзэшIуихырэм федеральнэ гупчэм испециалистхэм осэшIу къыфашIыгъ, ащкIэ ащ ипащи, иIофышIэхэми тафэраз, — къыIуагъ КъумпIыл Мурат.\nЯIофшIэн агъэлъэшынэу къафигъэпытагъ →\nГъэстыныпхъэ шхъуантIэр ящэлIэгъэныр →